ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2430/98

υποβολή: Frédéric Striby (I-EDN) προς την Επιτροπή

(30 Ιουλίου 1998)

Θέμα: Οδικές μεταφορές - εναρμόνιση των συνθηκών ανταγωνισμού

Ο Γάλλος Υπουργός Μεταφορών κατέθεσε στις 19 Νοεμβρίου 1997 στην Ευρωπαϊκή Επιτροπή ένα "μνημόνιο" με το οποίο ζητείται η εναρμόνιση του χρόνου οδήγησης και ανάπαυσης, προτείνοντας άλλους χρόνους από αυτούς που περιλαμβάνονται στον ευρωπαϊκό κανονισμό 3820/85(1).

Η Επιτροπή έχει εξετάσει αυτές τις προτάσεις; Ποιοι είναι οι ευρωπαϊκοί κανονισμοί επί του θέματος;

Απάντηση του κ. Kinnock εξ ονόματος της Επιτροπής

(16 Οκτωβρίου 1998)

Στις 19 Νοεμβρίου 1997, η γαλλική κυβέρνηση υπέβαλε υπόμνημα στο Συμβούλιο για την ευρωπαϊκή εναρμόνιση των κοινωνικών διατάξεων στις οδικές μεταφορές. Το υπόμνημα περιελάμβανε προτάσεις γύρω από τρεις άξονες: ρυθμιστικές διατάξεις για όλες τις περιόδους δραστηριοτήτων στις οδικές μεταφορές, ιδίως για τους οδηγούς; θέσπιση υποχρεωτικής επαγγελματικής εκπαίδευσης για όλους τους οδηγούς; εναρμόνιση των μέτρων εμπράγματης εφαρμογής και των κυρώσεων.

Η Επιτροπή έλαβε υπο σημείωση τις υποδείξεις και όντως δραστηριοποιήθηκε και στους τρεις αυτούς τομείς. Πρώτον, ελλείψει συμφωνίας μεταξύ των κοινοτικών εταίρων όσον αφορά τον χρόνο εργασίας, η Επιτροπή καταρτίζει τις δικές της προτάσεις για παγκοινοτικής κλίμακας κανόνες που καλύπτουν τους "μετακινούμενους" εργαζόμενους στις οδικές μεταφορές. Επίσης, η Επιτροπή προτίθεται να προτείνει την επέκταση της περί του χρόνου εργασίας οδηγίας (93/104) ούτως ώστε να καλύπτει και τους μη μετακινούμενους εργαζόμενους. Δεύτερον, καταρτίζεται ανακοίνωση της Επιτροπής για την εκπαίδευση των οδηγών. Τρίτον, η Επιτροπή συγκεντρώνει πληροφορίες από τα κράτη μέλη, οι οποίες θα αποτελέσουν την βάση εκθέσεως για την αποδοτικότητα και αποτελεσματικότητα των επιπέδων εμπράγματης εφαρμογής, και των ισχυουσών κυρώσεων.

(1) ΕΕ L 370 της 31.12.1985, σελ. 1.
ΓΡΑΠΤΗ ΕΡΩΤΗΣΗ E-2891/98

υποβολή: Johanna Maij-Weggen (PPE) προς την Επιτροπή

(28 Σεπτεμβρίου 1998)

Θέμα: Παραβίαση των ανθρωπίνων δικαιωμάτων στην Κολομβία

Σύμφωνα με οργανώσεις προάσπισης των ανθρωπίνων δικαιωμάτων, μεταξύ δε αυτών και της Διεθνούς Αμνηστίας, στην Κολομβία εξακολουθούν να παραβιάζονται τα ανθρώπινα δικαιώματα. Η κατάσταση είναι ιδιαιτέρως σοβαρή στο San Jose de Apartade.

Γνωρίζει η Επιτροπή την κατάσταση που επικρατεί στο San Jose de Apartade και σε ποιές ενέργειες έχει προβεί η Επιτροπή προκειμένου να επιστήσει την προσοχή των Αρχών της Κολομβίας στο ζήτημα αυτό;

Παρέχει η Επιτροπή, κατ' οιονδήποτε τρόπο, χρηματική βοήθεια σε ομάδες προσφύγων στην Κολομβία;

Απάντηση του κ. Marín εξ ονόματος της Επιτροπής

(26 Οκτωβρίου 1998)

Η Επιτροπή παρακολουθεί στενά και με ανησυχία την εξέλιξη της κατάστασης των δικαιωμάτων του ανθρώπου στην Κολομβία, που γενικά δεν είναι ικανοποιητική. Σχετικά με αυτό, εξέφρασε πολλές φορές στις αρχές της Κολομβίας την ανησυχία της για τη σοβαρότητα της κατάστασης που επικρατεί στην χώρα σε θέματα δικαιωμάτων του ανθρώπου και ανθρωπιστικού δικαίου και ζήτησε από αυτές να δεσμευτούν για τη βελτίωση της κατάστασης.

Η Επιτροπή γνωρίζει την κατάσταση στο San Jose de Apartade, που αποτελεί ένα από τα πολλά παραδείγματα της κατάστασης που περιγράφεται ανωτέρω. Οι πρέσβεις των κρατών μελών που εκπροσωπούνται στη Μπογκοτά, καθώς και ο αρχηγός της αντιπροσωπείας της Επιτροπής, πραγματοποιούν περιοδικές επισκέψεις στις ζώνες που πλήττονται από τις ένοπλες συγκρούσεις, για να δείξουν την υποστήριξή τους στα θύματα των βιαιοπραγιών και για να κοινοποιήσουν αυτά τα γεγονότα στη διεθνή κοινότητα.

Εξάλλου, η Επιτροπή, δίνει τη μεγαλύτερη προτεραιότητα στις πρωτοβουλίες που μπορούν να συμβάλουν στην προστασία των δικαιωμάτων του ανθρώπου στην Κολομβία, καθώς και στην παρακολούθηση των περιπτώσεων παραβίασης αυτών των δικαιωμάτων, και αυτό με τρία βασικά μέσα:

- την ενίσχυση της παρουσίας της διεθνούς κοινότητας στη χώρα (ανανέωση της χρηματοδότησης των διεθνών παρατηρητών, που είναι στη διάθεση του Γραφείου της Ύπατης Αρμοστείας των Ηνωμένων Εθνών για τα δικαιώματα του ανθρώπου, και που είναι επιφορτισμένοι να παρακολουθούν την κατάσταση των δικαιωμάτων του ανθρώπου σε όλη τη χώρα);

- τη χρηματοδότηση πρωτοβουλιών υπέρ τοπικών μη κυβερνητικών οργανώσεων (ΜΚΟ) που δρουν στον τομέα της δημοκρατίας και των δικαιωμάτων του ανθρώπου;

- τη συγκέντρωση, μεταξύ του 1997 και του 1998, 11 εκατ. ECU σε ανθρωπιστική βοήθεια, που προορίζεται ειδικά για τον εκτοπισμένο πληθυσμό, τα θύματα των βιαιοπραγιών.
ΓΡΑΠΤΗ ΕΡΩΤΗΣΗ E-2706/98

υποβολή: Angela Billingham (PSE) προς την Επιτροπή

(1 Σεπτεμβρίου 1998)

Θέμα: Κοινοτικές επιδοτήσεις για γάλα στα σχολεία

Μπορεί η Επιτροπή να επιβεβαιώσει ότι η σημερινή επιδότηση για τα σχολεία στο Η.Β. είναι 11,98 πέννες ανά πίντα γάλακτος; Εάν ναι, και λαμβανομένης υπόψη της σπουδαιότητας του γάλακτος ως πηγής ασβεστίου για τα παιδιά, πρόκειται για επαρκή επιδότηση ή χρειάζεται να αναθεωρηθεί;

Μπορεί η Επιτροπή να επιβεβαιώσει ποιούς διαύλους επικοινωνίας θα πρέπει να χρησιμοποιήσουν τα δημοτικά σχολεία, σε σχέση με το διοικητικό συμβούλιο πρωτοβάθμιας εκπαίδευσης στο Η.Β., προκειμένου να αποκτήσουν πρόσβαση σε αυτήν την επιδότηση; Μπορεί η Επιτροπή να διερευνήσει κατά πόσον υπάρχει περιττή γραφειοκρατία σε αυτόν τον τομέα και, εάν ναι, με ποιόν τρόπο μπορούν να απλουστευθούν οι σχετικές διαδικασίες;

Απάντηση του κ. Fischler εξ ονόματος της Επιτροπής

(25 Σεπτεμβρίου 1998)

Μετά την προσαρμογή της πράσινης ισοτιμίας στο Ηνωμένο Βασίλειο στις 3 Μαΐου 1998, το επίπεδο επιδότησης για το πλήρες γάλα που χορηγείται βάσει του κοινοτικού προγράμματος παροχής γάλακτος στα σχολεία τώρα ανέρχεται σε 11,67 πέννες ανά πίντα. Η επιδότηση αυτή η οποία ανέρχεται στο 95 % της τιμής στόχου για το γάλα, είναι υψηλότερη από οποιαδήποτε άλλη επιδότηση που χορηγείται στο πλαίσιο της κοινής οργάνωσης αγοράς γάλακτος και γαλακτοκομικών προϊόντων. Η Επιτροπή είναι πεπεισμένη ότι το επίπεδο επιδότησης είναι το αρμόζον.

Ένα δημοτικό σχολείο του Ηνωμένου Βασιλείου που επιθυμεί να συμμετάσχει στο πρόγραμμα θα πρέπει να επικοινωνήσει με το τμήμα του προγράμματος που αφορά την κοινοτική επιδότηση στο γάλα για τα σχολεία στην διεύθυνση παρέμβασης του Reading, η οποία είναι υπεύθυνη για την εφαρμογή του προγράμματος στο Ηνωμένο Βασίλειο. Όσον αφορά τις πρακτικές διευθετήσεις για το πρόγραμμα, ο ρόλος της Επιτροπής περιορίζεται στο να ελέγχει τη τήρησή τους σύμφωνα με την υπάρχουσα κοινοτική νομοθεσία. Οι διοικητικές διαδικασίες εμπίπτουν στην εθνική αρμοδιότητα και ως εκ τούτου η ενδεχόμενη απλοποίησή τους θα πρέπει να συζητηθεί καταρχήν με τις βρετανικές αρχές.
ΓΡΑΠΤΗ ΕΡΩΤΗΣΗ E-2640/98

υποβολή: Alexandros Alavanos (GUE/NGL) προς την Επιτροπή

(1 Σεπτεμβρίου 1998)

Θέμα: Ρύθμιση χρεών Αγροτικών Συνεταιρισμών στην Ελλάδα

Σύμφωνα με πληροφορίες που δημοσιεύθηκαν στον εληνικό τύπο, η Ευρωπαϊκή Επιτροπή εξετάζει τη συμβατότητα των μέτρων που αποφάσισε η ελληνική κυβέρνηση με το νόμο 2538/97 για τα χρέη των Αγροτικών Συνεταιρισμών, με τις κοινοτικές διατάξεις για τις κρατικές ενισχύσεις.

Επειδή οι ρυθμίσεις που προβλέπονται από το νόμο είναι κρίσιμης σημασίας για τη λειτουργία των Συνεταιρισμών στην Ελλάδα και είναι απαραίτητη η όσο το δυνατόν ταχύτερη αποσαφήνιση της κατάστασης, ερωτάται η Επιτροπή: Υπάρχει πρόβλημα με τις διατάξεις και την εφαρμογή του Ν. 2538/97 που αφορούν τη ρύθμιση των χρεών των συνεταιριστικών οργανώσεων, πού εντοπίζεται αυτό, ποιές είναι οι προβλεπόμενες διαδικασίες που θα ακολουθηθούν προκειμένου να επιλυθεί το πρόβλημα και να καταστεί δυνατή η εφαρμογή του νόμου;

Απάντηση του κ. Fischler εξ ονόματος της Επιτροπής

(30 Σεπτεμβρίου 1998)

Η Επιτροπή πράγματι διατύπωσε αμφιβολίες για το κατά πόσο συμβιβάζονται με την κοινή αγορά τα διάφορα μέτρα που προβλέπονται από τις διατάξεις του ελληνικού νομου αριθ. 2538/97. Επειδή πρόκειται για κρατικές ενισχύσεις, η Επιτροπή, με απόφαση της 31ης Μαρτίου 1998, αποφάσισε να ανοίξει τη διαδικασία που προβλέπεται από το άρθρο 93, παράγραφος 2 της συνθήκης ΕΚ. Η απόφαση θα αποτελέσει αντικείμενο δημοσίευσης στην Επίσημη Εφημερίδα.

Η διαδικασία που θα ακολουθηθεί θα είναι επομένως αυτή που αναφέρεται από την εν λόγω διάταξη της συνθήκης και θα επιτρέψει στην Επιτροπή να εγκρίνει τελική απόφαση για το συμβιβάσιμο των ενισχύσεων με τους κανόνες ανταγωνισμού.

Όσον αφορά τις αντιρρήσεις που διατύπωσε η Επιτροπή για τα μέτρα του νόμου αριθ. 2538/97, αυτές συγκεκριμενοποιούνται στην άποψη ότι οι εν λόγω ενισχύσεις πληρούν τα κριτήρια του άρθρου 92, παράγραφος 1 της συνθήκης χωρίς ωστόσο να δύνανται να επωφεληθούν των παρεκκλίσεων που αναφέρονται στις παραγράφους 2 και 3 του ιδίου άρθου. Συγκεκριμένα, όσον αφορά τις ενισχύσεις που προορίζονται να εξαλείψουν τα χρέη των συνεταιρισμών, η Επιτροπή θεώρησε ότι τα προβλεπόμενα από την ελληνική κυβέρνηση μέτρα δεν φαίνεται να πληρούν τους όρους που προβλέπονται στο κοινοτικό ρυθμιστικό πλαίσιο για τις ενισχύσεις για τη διάσωση και την αναδιάρθρωση των επιχειρήσεων που αντιμετωπίζουν δυσκολίες(1).

(1) ΕΕ C 283 της 19.9.1997.
ΓΡΑΠΤΗ ΕΡΩΤΗΣΗ E-2276/98

υποβολή: Glyn Ford (PSE) προς την Επιτροπή

(22 Ιουλίου 1998)

Θέμα: Περιουσιακά στοιχεία από εγκληματικές δραστηριότητες

Τι μέτρα σχεδιάζει να λάβει η Επιτροπή προκειμένου να χρησιμοποιήσει τη μοναδική ευκαιρία που θα έχει γιασ να εντοπίσει περιουσιακά στοιχεία από εγκληματικές δραστηριότητες τη στιγμή που θα γίνεται η μετατροπή των εθνικών νομισμάτων σε Ευρώ;

Σχεδιάζει να διευρύνει τις αρμοδιότητες της Europol με την προοπτική της δημιουργίας μιας οικονομικής μονάδας που θα επιτρέψει την ευρεία συνεργασία και συντονισμό των αρμοδίων υπηρεσιών στην Ευρώπη με κύριο στόχο τον έλεγχο των εσόδων που προέρχονται από το λαθρεμπόριο ναρκωτικών;

Απάντηση του κ. de Silguy εξ ονόματος της Επιτροπής

(25 Σεπτεμβρίου 1998)

Σε όλα τα κράτη μέλη υπάρχουν μηχανισμοί για την πρόληψη νομιμοποίησης εσόδων από παράνομες δραστηριότητες μέσω του χρηματοπιστωτικού συστήματος. Οι μηχανισμοί αυτοί βασίζονται ιδιαίτερα στην οδηγία του Συμβουλίου αριθ. 91/308/ΕΟΚ σχετικά με την πρόληψη της χρήσης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες(1). Η κοινοτική οδηγία απαγορεύει αποκλειστικά τη νομιμοποίηση χρημάτων που είναι αποτέλεσμα εμπορίας ναρκωτικών. Ωστόσο, όλα τα κράτη μέλη έχουν ποινικοποιήσει τη νομιμοποίηση εσόδων που είναι αποτέλεσμα μεγαλύτερου φάσματος παράνομων δραστηριοτήτων. Η Επιτροπή εξετάζει την ενημέρωση και την επέκταση του αντικειμένου της οδηγίας.

Οι υποχρεώσεις που απορρέουν από την οδηγία θα ισχύουν απόλυτα κατά τη μετάβαση στο ευρώ και θα αφορούν τις συναλλαγματικές πράξεις προς το ευρώ των χαρτονομισμάτων και κερμάτων σε εθνικά νομίσματα. Η Επιτροπή πιστεύει ότι οι τράπεζες θα επιδεικνύουν την συνήθη προσοχή τους κατά το διάστημα που θα προηγηθεί της εισαγωγής των χαρτονομισμάτων και κερμάτων σε ευρώ και κατά τη μεταβατική περίοδο, ώστε να εντοπίσουν οποιαδήποτε ύποπτη συναλλαγή. Η Επιτροπή συνεχίζει να εξετάζει τις επιπτώσεις από την εισαγωγή του ευρώ στην καταπολέμηση της νομιμοποίησης εσόδων από παράνομες δραστηριότητες και συμφωνήθηκε ότι το θέμα αυτό θα συζητηθεί στο πλαίσιο της ομάδας επαφής που δημιουργήθηκε σύμφωνα με την εν λόγω οδηγία.

Εξάλλου, στο πλαίσιο της προστασίας του ευρώ θα πρέπει να ληφθούν μέτρα πρόληψης και καταπολέμησης της παραχάραξής του. Το θέμα αυτό εξετάζεται ήδη από το Συμβούλιο, με την ενεργό συμμετοχή της Επιτροπής, ώστε να αποφασιστεί μία συνολική προσέγγιση στην οποία να συμμετέχουν οργανισμοί όπως η Europol, η Κεντρική Ευρωπαϊκή Τράπεζα και η Επιτροπή, ιδιαίτερα η μονάδα συντονισμού καταπολέμησης της απάτης. Στο πνεύμα αυτό, η Επιτροπή ενέκρινε στις 22 Ιουλίου 1998 μία ιδιαίτερη ανακοίνωση σχετικά με την παραχάραξη του ευρώ(2) την οποία υπέβαλε στο Συμβούλιο, το Ευρωπαϊκό Κοινοβούλιο και την Ευρωπαϊκή Κεντρική Τράπεζα, όπου προτείνει ορισμένους άξονες προβληματισμού.

(1) ΕΕ L 166 της 28.6.1991.

(2) Έγγ.COM(98)474 τελικό.
ΓΡΑΠΤΗ ΕΡΩΤΗΣΗ E-2348/98

υποβολή: James Moorhouse (ELDR) προς την Επιτροπή

(27 Ιουλίου 1998)

Θέμα: Η κατάσταση στη Νιγηρία

Μετά τις πολιτικές αναταραχές που συνέβησαν στη Νιγηρία, ποιά τακτική προτίθεται να υιοθετήσει η Επιτροπή στις μελλοντικές της σχέσεις με τη νέα κυβέρνηση;

Θεωρεί η Επιτροπή ότι τα πρώτα μέτρα για να δοθεί ηπιότερη μορφή στο καθεστώς φανερώνουν μία πραγματική πρόθεση μεταρρύθμισης; Αν ναι, ποιά μέτρα προτίθεται να λάβει η Επιτροπή προκειμένου να τα ενθαρρύνει;

Απάντηση του κ. Pinheiro εξ ονόματος της Επιτροπής

(15 Σεπτεμβρίου 1998)

Η Επιτροπή παρακολουθεί πολύ στενά τις εξελίξεις στην Νιγηρία. Μετά από μια μακρά περίοδο επιδεινούμενων οικονομικών και πολιτικών συνθηκών, συμπεριλαμβανομένης της αύξησης των παραβιάσεων των ανθρώπινων δικαιωμάτων, ο νέος αρχηγός του κράτους, στρατηγός Abubakar, έκανε ορισμένες δηλώσεις εκφράζοντας σαφώς ότι θα αποκαταστήσει τη δημοκρατία και την πολιτική διακυβέρνηση. Επιπλέον, ελευθέρωσε ορισμένους πολιτικούς κρατούμενους.

Οι εξελίξεις αυτές θεωρήθηκαν ευρέως ως ελπιδοφόρες. Η διεθνής κοινότητα, συμπεριλαμβανομένης της Ένωσης έχει συνεπώς δεχθεί ευμενώς τις δηλώσεις και την απελευθέρωση των κρατουμένων και έχει καταλήξει ότι επί του προκειμένου υπάρχει ένα άνοιγμα προς το μέλλον. Η Ένωση επαναλαμβάνει συνεχώς τη σημασία της πολιτικής διακυβέρνησης και της απελευθέρωσης όλων των υπολειπόμενων πολιτικών κρατουμένων. Έχει επίσης δείξει την επιθυμία της για εγγύτερο διάλογο με τις αρχές της Νιγηρίας.

Η Επιτροπή συμμερίζεται πλήρως την άποψη ότι επί του προκειμένου υπάρχει μια πολιτική κεκτημένη ταχύτητα. Αυτή η θετική άποψη επιβεβαιώθηκε από το γεγονός ότι οι αρχές της Νιγηρίας έχουν συνεχίσει τις μεταρρυθμίσεις κατά τη διάρκεια των μηνών Αυγούστου και Σεπτεμβρίου. Έχει υποβληθεί ένα χρονοδιάγραμμα για τοπικές, κρατικές, βουλευτικές και προεδρικές εκλογές συμπεριλαμβανομένου ενός σχεδίου για την ένταξη των νέων κομμάτων.

Η Επιτροπή επιθυμεί να υποβοηθήσει τις αρχές της Νιγηρίας στην ανοικοδόμηση της πολιτικής κοινωνίας και των πολιτικών θεσμών στη Νιγηρία και αυτή τη στιγμή, συζητά τη δυνατότητα να υποστηρίξει τις εκλογές. Η Επιτροπή, από κοινού με τα κράτη μέλη, ευνοεί ένα ζωηρό διάλογο με τις αρχές της Νιγηρίας, ένα διάλογο ο οποίος θα μπορούσε επίσης να περιλάβει το μελλοντικό ρόλο της Νιγηρίας στο πλαίσιο της συμφωνίας του Lomι.
ΓΡΑΠΤΗ ΕΡΩΤΗΣΗ E-3229/98

υποβολή: Edith Müller (V) προς την Επιτροπή

(26 Οκτωβρίου 1998)

Θέμα: Διαγωνισμοί

Θα μπορούσε η Επιτροπή να μου διαβιβάσει τις εκάστοτε στατιστικές με τα ακόλουθα στοιχεία για όλους τους διαγωνισμούς που διεξήχθησαν κατά τα πέντε τελευταία έτη για την πρόσληψη προσωπικού: αριθμός των υποψηφίων, αριθμός των ατόμων που έγιναν δεκτά στις γραπτές εξετάσεις, στις προφορικές εξετάσεις και αριθμός των επιτυχόντων, ανά φύλο και υπηκοότητα;

Απάντηση του κ. Liikanen εξ ονόματος της Επιτροπής

(25 Νοεμβρίου 1998)

Η Επιτροπή, βάσει του άρθρου 2 του παραρτήματος ΧΙ του κανονισμού υπηρεσιακής κατάστασης, θα υποβάλει κατά τα τέλη του 1998 την τριετή έκθεση σχετικά με τις ανάγκες των θεσμικών οργάνων όσον αφορά τις προσλήψεις. Η έκθεση αυτή θα περιλαμβάνει ιδίως τα στατιστικά στοιχεία που ζητούνται από το αξιότιμο μέλος του Κοινοβουλίου.

Επί του παρόντος, η Επιτροπή διαβιβάζει στο αξιότιμο μέλος καθώς και στη Γενική Γραμματεία του Κοινοβουλίου μη διεξοδικά στατιστικά στοιχεία σχετικά με τους γενικούς διαγωνισμούς Α και Β που η Επιτροπή διοργάνωσε και διαχειρίστηκε κατά την περίοδο 1993 έως 1997.
ΓΡΑΠΤΗ ΕΡΩΤΗΣΗ E-2730/98

υποβολή: Jessica Larive (ELDR) προς την Επιτροπή

(1 Σεπτεμβρίου 1998)

Θέμα: Μη τήρηση εκ μέρους της ΓΔ ΧΙΙΙ της υποσχέσεως περί χορηγήσεως επιδοτήσεως στο ολλανδικό Φεστιβάλ Κινηματογράφου

Το 1995 η Ευρωπαϊκή Επιτροπή (ΓΔ ΧΙΙΙ) αποφάσισε να χορηγήσει στο ολλανδικό Φεστιβάλ Κινηματογράφου οικονομική ενίσχυση 12.000 Ecu για τη διοργάνωση του "Επιστημονικού-Τεχνικού Φεστιβάλ". Το ποσό ελήφθη μετά από πολυάριθμες επιστολές, τηλεφωνήματα και αιτήσεις πληρωμής, μόλις την αρχή του 1997.

Το 1996 υπήρξε και πάλι υπόσχεση για ενίσχυση, αυτή τη φορά 2 Χ 12.000 Ecu, εκ μέρους του υπαλλήλου Χ της ΓΔ ΧΙΙΙ της Ευρωπαϊκής Επιτροπής. Τα απαραίτητα έντυπα συμπληρώθηκαν και απεστάλησαν εκ μέρους του βραβευθέντος.

Μέχρι σήμερα όμως δεν έχουν ληφθεί τα χρήματα παρόλον ότι υπήρξαν πολυάριθμες επιστολές και αιτήσεις καθώς και καταγγελία προς τον Ευρωπαίο Διαμεσολαβητή.

1. Έχει πληροφορηθεί η Ευρωπαϊκή Επιτροπή την κατάσταση των πραγμάτων όσον αφορά την έγκριση χρηματικού ποσού εκ μέρους υπαλλήλου της ΓΔ ΧΙΙΙ καθώς και τις υπεκφυγές του τύπου "μη παραληφθείσα αλληλογραφία και μετακόμιση της υπηρεσίας";

2. Μήπως ο εν λόγω υπάλληλος έχει υποσχεθεί περισσότερα από όσα μπορεί να πραγματοποιήσει;

3. Πώς πρόκειται να αντιμετωπίσει η Ευρωπαϊκή Επιτροπή την εν λόγω υπόθεση;

4. Πότε μελετά η Ευρωπαϊκή Επιτροπή να διαβιβάσει το εν λόγω ποσό;

Απάντηση του κ. Bangemann εξ ονόματος της Επιτροπής

(7 Οκτωβρίου 1998)

Η περίπτωση στην οποία αναφέρεται το Αξιότιμο Μέλος του Κοινοβουλίου αποτέλεσε το αντικείμενο προσφυγής στον Ευρωπαϊκό διαμεσολαβητή.

Μετά από μία πρώτη αίτηση ενημέρωσης εκ μέρους του διαμεσολαβητή, η Επιτροπή του απέστειλε εμπεριστατωμένη απάντηση. Επιπλέον, κατόπιν αιτήσεως για συμπληρωματική ενημέρωση εκ μέρους του διαμεσολαβητή, η Επιτροπή προέβη σε συμπληρωματικές διευκρινίσεις επί συγκεκριμένων σημείων της διαδικασίας επιχορηγήσεως. Μέχρι σήμερα, ο διαμεσολαβητής δεν γνωστοποίησε τα συμπεράσματά του.

Δεδομένου ότι τα εν λόγω ζητήματα αποτελούν το αντικείμενο ενδελεχούς εξέτασης εκ μέρους του Ευρωπαϊκού διαμεσολαβητή, η Επιτροπή θεωρεί σκόπιμο να λάβει γνώση των συμπερασμάτων του προτού εξετάσει το ενδεχόμενο του να δοθεί συνέχεια στον φάκελλο.
ΓΡΑΠΤΗ ΕΡΩΤΗΣΗ E-2687/98

υποβολή: Ursula Schleicher (PPE) προς την Επιτροπή

(1 Σεπτεμβρίου 1998)

Θέμα: Διοχέτευση λυμάτων που δεν έχουν υποστεί καθαρισμό στη Λισσαβώνα

Είναι η Επιτροπή σε γνώση του γεγονότος ότι σύμφωνα με ειδήσεις του Τύπου τα λύματα πολλών εστιατορίων που έχουν πρόσφατα ανοίξει στη ζώνη διοίκησης του λιμένα της Λισσαβώνας διοχετεύονται στον Τάγο χωρίς να τύχουν επεξεργασίας περνώντας από το δημοτικό δίκτυο λυμάτων; Τι μέτρα φρονεί να λάβει η Επιτροπή για να περιορίσει αυτήν τη διαρκή ρύπανση στις εκβολές του Τάγου;

Απάντηση της κας Bjerregaard εξ ονόματος της Επιτροπής

(5 Οκτωβρίου 1998)

Βάσει των άρθρων 3, 4 και 5 της οδηγίας του Συμβουλίου 91/271/ΕΟΚ της 21ης Μαΐου 1991 για την επεξεργασία των αστικών λυμάτων(1), όπως τροποποιήθηκε από την οδηγία της Επιτροπής 98/15/ΕΚ(2) της 27ης Φεβρουαρίου 1998 τα κράτη μέλη πρέπει να φροντίζουν έτσι ώστε τα δίκτυα αποχέτευσης να διοχετεύουν το σύνολο των αστικών λυμάτων των οικισμών μέχρι τους σταθμούς επεξεργασίας για να υποβάλλονται σε επεξεργασία πριν απορριφθούν στα ύδατα υποδοχής. Η προθεσμία είναι η 31η Δεκεμβρίου 1998 για τους οικισμούς με ισοδύναμο πληθυσμό άνω των 10.000 (ο ισοδύναμος πληθυσμός είναι μονάδα μέτρησης που αντιπροσωπεύει το μέσο οργανικό φορτίο που παράγει ένα άτομο ημερησίως) για τα αστικά λύματα των οποίων η απόρριψη πραγματοποιείται σε ύδατα υποδοχής που θεωρούνται "ευαίσθητες ζώνες" από τα κράτη μέλη, η 31η Δεκεμβρίου 2000 για τους οικισμούς με ισοδύναμο πληθυσμό άνω των 15.000 των οποίων τα αστικά λύματα απορρίπτονται σε ύδατα υποδοχής που θεωρούνται "μη ευαίσθητες ζώνες" και η 31η Δεκεμβρίου 2005 για τους μικρότερους οικισμούς.

Η Επιτροπή εξακριβώνει επί του παρόντος τα κριτήρια που χρησιμοποιούνται από τα κράτη μέλη, μεταξύ των οποίων και την Πορτογαλία, για την επισήμανση των "ευαίσθητων ζωνών" βάσει της ποιότητας των υδάτων. Βάσει των προαναφερθέντων θα εξακριβώσει εάν η κατάταξη των εκβολών του Τάγου από τις πορτογαλικές αρχές ως "μη ευαίσθητη ζώνη" είναι σύμφωνη με τα κριτήρια αυτά.

Η Επιτροπή δεν έχει πληροφορηθεί για την άμεση απόρριψη των λυμάτων διαφόρων εστιατορίων της Λισαβόνας στις εκβολές του Τάγου. Θα εξακριβώσει σε εύθετο χρονικό διάστημα για όλους τους οικισμούς και για τη Λισαβόνα την τήρηση των διατάξεων της οδηγίας που προαναφέρθηκαν όσον αφορά την αποχέτευση και την επεξεργασία των αστικών λυμάτων.

(1) ΕΕ L 135 της 30.5.1991.

(2) ΕΕ L 67 της 7.3.1998.
ΓΡΑΠΤΗ ΕΡΩΤΗΣΗ E-2790/98

υποβολή: Graham Watson (ELDR) προς την Επιτροπή

(17 Σεπτεμβρίου 1998)

Θέμα: Πανευρωπαïκές αθλητικές ενώσεις

Τί προτίθεται να πράξει η Επιτροπή προκειμένου να ενθαρρύνει τη δημιουργία πανευρωπαϊκών ενώσεων για διάφορα αθλήματα;

Απάντηση του κ. Oreja εξ ονόματος της Επιτροπής

(16 Νοεμβρίου 1998)

Οι σημαντικότερες αθλητικές ομοσπονδίες από μακρού διοργανώνουν ευρωπαϊκές αναμετρήσεις. Για παράδειγμα, το ποδόσφαιρο έχει την Τσάμπιονς Λιγκ και το μπάσκετ την Ευρωλίγκα. Αν η ερώτηση του αξιότιμου μέλους του Κοινοβουλίου αναφέρεται στη δημιουργία ευρωπαϊκών ενώσεων εκτός των ομοσπονδιών, η Επιτροπή δεν προβλέπει καμία συγκεκριμένη ενέργεια για την ενθάρρυνση τέτοιου είδους κινήσεων. Πρόκειται για ένα θέμα που αφορά τις αθλητικές οργανώσεις. Η Επιτροπή δεν έχει ούτε νομική βάση ούτε πολιτικό ενδιαφέρον να παρέμβει. Ωστόσο, η Επιτροπή τονίζει τη σπουδαιότητα που έχει η διατήρηση πραγματικής αλληλεγγύης μεταξύ των επίλεκτων και των λαϊκότερων αθλημάτων. Επί πλέον, εφόσον οι κανονισμοί ή οι δραστηριότητες των υφιστάμενων ή νέων αθλητικών οργανώσεων εμπίπτουν στο πεδίο εφαρμογής των κανόνων ανταγωνισμού της συνθήκης ΕΚ, η Επιτροπή έχει το καθήκον να εξασφαλίζει την τήρηση των εν λόγω κανόνων.
ΓΡΑΠΤΗ ΕΡΩΤΗΣΗ E-3044/98

υποβολή: José Apolinário (PSE) προς την Επιτροπή

(8 Οκτωβρίου 1998)

Θέμα: Κοινοτικά ταμεία για τον εμπορικό τομέα

Ζητώ από την Επιτροπή να με πληροφορήσει τί ποσοστό των πόρων της ΕΕ διατίθεται για το εμπόριο στους κάτωθι συγκεκριμένους τομείς και, εφόσον είναι δυνατό, ανά κράτος μέλος:

1. Θέση B3-4000, "Βιομηχανικές σχέσεις και κοινωνικός διάλογος";

2. Θέση B3-4002, "Δραστηριότητες επαγγελματικής κατάρτισης και ενημέρωσης για οργανώσεις παραγωγών";

3. Θέση B3-4003, "Ενημέρωση, διαβούλευση και συμμετοχή των εκπροσώπων των επιχειρήσεων";

4. Πιστώσεις διοικητικής λειτουργίας από τη ΔΓ ΧΧΙΙΙ για τον εμπορικό τομέα και για τη στήριξη των μικρομεσαίων επιχειρήσεων;

5. Πρόγραμμα Leonardo.

Ζητώ επίσης από την Επιτροπή να με πληροφορήσει κατά ποίον τρόπο και σε ποιό μέτρο οι κοινωνικοί εταίροι του εμπορικού τομέα χρηματοδοτούνται από ταμεία της ΕΕ και να μου δώσει επίσης στοιχεία που αφορούν την εκτέλεση ανά κράτος μέλος.

Απάντηση του κ. Papoutsis εξ ονόματος της Επιτροπής

(4 Δεκεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2097/98 του κ. Blak(1).

(1) βλέπε σελίδα 14.